## El secretari autonòmic d’Indústria anuncia que el Consell desplegarà agents de proximitat per a difondre les ajudes del pla Ara Empreses

*** Felipe Carrasco presenta a empresaris de l’Horta Sud el pla d’ajudes directes dotat amb 127,4 milions d’euros
* Els agents recorreran els municipis per a informar, resoldre dubtes i ajudar de manera personalitzada a empreses i comerços
* El termini de presentació de sol·licituds està obert fins a l’1 de juliol**

El secretari autonòmic d’Indústria, Comerç i Consum, Felipe Carrasco, ha anunciat que el Consell desplegarà en els pròxims dies un equip d’agents de proximitat per a difondre i promoure les ajudes del pla Ara Empreses entre comerços, empreses i establiments d’hostaleria afectats per la riuada.

“Estos agents -ha assenyalat Felipe Carrasco- estaran a disposició tant de les associacions empresarials com dels agents de desenrotllament local dels ajuntaments per a recopilar totes les necessitats de les empreses i així des d’Ivace+i actuar de manera àgil, sense burocràcia i efectiva en el suport a les empreses en la seua fase de reactivació econòmica”.

“Amb esta iniciativa -ha afegit el secretari autonòmic d’Indústria- volem acompanyar els empresaris i acostar la informació i característiques d’este ambiciós pla, que serà gestionat per Ivace+i, i que inclou un pressupost de 127,4 milions d’euros”.

Felipe Carrasco ha realitzat estes declaracions durant la jornada de presentació del pla Ara Empreses en l’Agrupació Comarcal d’Empresaris (ACE) a la qual han assistit un nodrit grup d’empresaris de l’Horta Sud els quals s’han mostrat interessats i agraïts per esta nova iniciativa.

Carrasco ha indicat que durant els dos pròxims mesos estos professionals recorreran els municipis per a informar, resoldre dubtes i ajudar de manera directa i personalitzada a empreses i comerços en la tramitació i presentació d’ajudes, el termini de les quals finalitza el pròxim 1 de juliol.

Estos agents estan rebent tota la formació necessària per part d’Ivace+i per a poder iniciar la seua tasca de suport esta mateixa setmana.

**Sol·licituds rebudes**

Des que s’obrira el termini de presentació de sol·licituds al pla Ara Empreses el passat 15 d’abril, Ivace+i ha rebut (a data 5 de maig de 2025) 387 sol·licituds d’ajudes que preveuen generar una inversió de 44 milions d’euros.

Del total de projectes presentats el 31,5 % (122 sol·licituds) corresponen al programa d’ajudes a pimes industrials els quals poden accedir a ajudes de fins a 100.000 euros.

Per la seua banda, dins del programa d’ajudes a comerços, servicis i hostaleria’han presentat 265 sol·licituds. L’ajuda màxima per projecte és de 50.000 euros.

Felipe Carrasco ha animat els empresaris a preparar les seues sol·licituds com més prompte millor, ja que la concessió de les ajudes es fa per orde de presentació de sol·licituds amb documentació completa.

Fecha: 06/05/2025